Diari Oficial de la Generalitat Valenciana


Sumari del DOGV 4294, del 17-07-2002 (2002/7298)

RESOLUCIÓ de 21 de maig de 2002, del conseller d'Obres Públiques, Urbanisme i Tranportes, per la qual s'estimen els recursos d'alçada interposats per la mercantil Finques Percalp, SL, i el Sr. Felipe Miralles Solbes, com a alcalde president de l'Ajuntament de Benimantell, i en conseqüència deixar sense efecte l'acord recorregut de la Comissió Territorial d'Urbanisme d'Alacant, amb data 12 de juny de 2001, pel qual es va aprovar definitivament la modificació puntual de les normes subsidiàries per a la nova ubicació del cementeri del municipi de Guadalest.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4294

Data del DOGV
:   17-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7298


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 21 de maig de 2002, del conseller d'Obres Públiques, Urbanisme i Tranportes, per la qual s'estimen els recursos d'alçada interposats per la mercantil Finques Percalp, SL, i el Sr. Felipe Miralles Solbes, com a alcalde president de l'Ajuntament de Benimantell, i en conseqüència deixar sense efecte l'acord recorregut de la Comissió Territorial d'Urbanisme d'Alacant, amb data 12 de juny de 2001, pel qual es va aprovar definitivament la modificació puntual de les normes subsidiàries per a la nova ubicació del cementeri del municipi de Guadalest. [2002/7298]
  
Vists els recursos d'alçada interposats pel Sr. José Miguel Perlés, en nom i representació de la mercantil Finques Percalp, SL, i el Sr. Felipe Miralles Solbes, com a alcalde president de l'Ajuntament de Benimantell, enfront de l'acord de la Comissió Territorial d'Urbanisme d'Alacant amb data 12 de juny de 2001, pel qual s'aprova definitivament la modificació puntual de les Normes Subsidiàries de Guadalest (Alacant), per a la nova ubicació del cementeri, i de conformitat amb els següents,
  
Antecedents de fet
  
Primer
  
La Comissió Territorial d'Urbanisme d'Alacant, amb data 12 de juny de 2001, va aprovar definitivament la modificació puntual de les Normes Subsidiàries de Guadalest per a la nova ubicació del cementeri. El mencionat acord va ser publicat en el Diari Oficial de la Generalitat Valenciana amb data 3 d'octubre de 2001.
  
Segon
  
El 2 de novembre de 2001 es va interposar, per part del Sr. José Miguel Perlés, en nom i representació de la mercantil Finques Percalp, SL, recurs d'alçada contra l'acord adoptat per la Comissió Territorial d'Urbanisme d'Alacant abans referit, el recurrent planteja en síntesi les qüestions següents: afirma que els terrenys on es pretén ubicar el cementeri no són de titularitat municipal, ja que pertanyen als mateixos que hui són els recurrents; i que no estan aprovades definitivament les normes respecte del SNU; al·lega, igualment, la falta d'Estudi d'Impacte Ambiental, infracció del Reglament de Policia Sanitària i Mortuòria i la iniciació de l'expedient d'expropiació i el projecte d'urbanització, i finalment al·lega incompatibilitat amb les determinacions del PGOU del municipi confrontant, Benimantell.
  
Tercer
  
Amb data 2 de novembre de 2001, l'Ajuntament de Benimantell va interposar recurs d'alçada contra l'Acord de la Comissió Territorial d'Urbanisme d'Alacant amb data 12 de juny de 2001, pel qual s'adduïx que els terrenys on es pretén la ubicació del cementeri són de titularitat privada i que part d'estos es troben inclosos en el terme municipal de Benimantell i que l'executivitat de les NNSS del municipi de Guadalest es troba suspesa respecte de les determinacions del sòl urbanitzable i no urbanitzable; la modificació puntual de les Normes Subsidiàries de Guadalest incidix en les competències de l'Ajuntament de Benimantell i infringix les determinacions del Pla General d'este.
  
Quart
  
Amb data 15 de novembre de 2001 es va donar trasllat del mencionat recurs a l'Ajuntament de Guadalest, perquè en el termini de 15 dies, de conformitat amb el que establix l'article 112.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, poguera al·legar tot allò que estimara convenient, i va rebre l'informe de la dita entitat local amb data 19 de desembre de 2001.
  
Cinqué
  
Els Servicis Territorials d'Urbanisme d'Alacant, amb data 13 i 28 de novembre de 2001, en relació amb l'objecte del present expedient, van emetre l'informe en sentit estimatori dels recursos presentats.
  
Sisé
  
El Servici Jurídic de la Conselleria d'Obres Públiques, Urbanisme i Transports, amb data 20 de maig de 2002, va informar favorablement l'estimació del present recurs d'alçada.
  
Fonaments de dret
  
Primer
  
El recurs d'alçada interposat per la mercantil Finques Percalp, SL, és admissible ja que es va interposar en el termini i en la forma adequada, de conformitat amb el que establixen l'article 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en conseqüència procedix entrar en el fons de les qüestions que s'hi plantegen.
  
El recurs d'alçada interposat per l'Ajuntament de Benimantell no és admissible com a tal, segons l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, que establix que en els litigis entre administracions no es podrà interposar recurs en via administrativa, i s'ha de considerar l'escrit presentat per l'Ajuntament de Benimantell com un requeriment previ a l'administració i no com a recurs pròpiament dit.
  
No obstant això que s'ha exposat anteriorment, procedix l'acumulació d'estos dos escrits, en el present procediment, per guardar identitat substancial o íntima connexió, de conformitat amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Segon
  
La modificació puntual de les Normes Subsidiàries de Guadalest per a la nova ubicació del cementeri de Guadalest es justificava en l'article 7 de la Llei 4/1992, de 5 de juny, de la Generalitat Valenciana, sobre Sòl no Urbanitzable, en relació amb l'article 81 de la LRAU, en el qual es preveu la possibilitat d'efectuar obres, instal·lacions i servicis públics, entre els quals, evidentment, es trobaria el cementeri municipal, que és una dotació d'ús i domini públic, que ha de ser qualificat segons l'article 32 del Reglament de Planejament de la Comunitat Valenciana, com un equipament d'infraestructura-servici urbà.
  
Tercer
  
Independentment que siguen o no certs els fets al·legats pels recurrents, la veritat és que l'Ajuntament de Guadalest, segons consta en l'informe amb data 19 de desembre de 2001, desistix de la modificació plantejada i sol·licita expressament que s'estime el recurs en els termes següents:
  
«En nom d'una lleialtat i col·laboració administrativa, s'han donat les ordes oportunes perquè en els treballs d'elaboració del Pla General que s'estan realitzant s'inicie una via d'estudi que faça possible, si es pot, la modificació de l'emplaçament del nou cementeri.
  
D'altra banda, s'ha de tindre en compte l'argument esgrimit pel Sr. alcalde de Benimantell quan assenyala que l'ordenació del nostre municipi no pot vincular la del seu, i en canvi en el planejament que proposa per a la seua aprovació definitiva per esta Conselleria, ajusta l'àmbit exactament al límit del terme municipal de Guadalest, de forma tal que pretén aprofitar la imatge de fita que transmet el nostre municipi, declarat Bé d'Interés Cultural, quan nosaltres en el nostre municipi, en principi, havíem renunciat a això en nom a una millor protecció del conjunt i la seua imatge paisatgista.
  
En virtut de l'anterior i a fi que les solucions que adopten els dos municipis siguen de conformitat amb l'interés general que ha de presidir totes les actuacions públiques, s'estima molt convenient des del punt de vista de l'ordenació d'estos dos municipis que s'estudie detingudament el sòl urbanitzable que el municipi de Benimantell ha classificat com a urbanitzable amb ús tipològic global residencial ajustat exactament al límit del terme municipal, de forma tal que si resultara necessari o convenient s'amplie el sòl classificat com a urbanitzable en el nostre terme o es reduïsca a aquelles dimensions que resulte de conformitat per a mantindre i preservar el caràcter de fita històrica del nostre nucli urbà.
  
Per tot això per mitjà del present tinc a bé sol·licitar a vosté que després dels tràmits previs que considere oportuns procedisca a estimar el recurs presentat i adopte les decisions necessàries que permeten que s'estudie de forma conjunta el sòl urbanitzable del municipi de Benimantell que limita amb el de Guadalest i no procedisca a atorgar l'aprovació del Pla General de Benimantell pel que fa al dit sòl urbanitzable fins que quede garantida una ordenació coherent i que garantisca la preservació del conjunt històric.»
  
Cosa que porta sense més a acceptar de pla el desistiment formulat i, en conseqüència, anul·lar l'acord recorregut.
  
Quart
  
El conseller d'Obres Públiques, Urbanisme i Transports, és competent per a adoptar una resolució definitiva respecte del present recurs d'alçada, en virtut del que disposa el Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià i en el Reglament Orgànic i Funcional de la Conselleria d'Obres Públiques Urbanisme i Transports, aprovat per Decret 210/2001, de 18 de desembre, del Govern Valencià.
  
Vists els preceptes legals esmentats i la resta de general i pertinent aplicació,
  
Resolc
  
Estimar els recursos d'alçada interposats per la mercantil Finques Percalp, SL, i el Sr. Felipe Miralles Solbes, com a alcalde president de l'Ajuntament de Benimantell i en conseqüència deixar sense efecte l'acord recorregut de la Comissió Territorial d'Urbanisme d'Alacant, amb data 12 de juny de 2001, pel qual es va aprovar definitivament la modificació puntual de les normes subsidiàries per a la nova ubicació del cementeri del municipi de Guadalest.
  
Així mateix, s'indica als ajuntaments de Benimantell i Guadalest que estudien de forma conjunta el sòl urbanitzable confrontant d'estos dos municipis, i s'ha de supeditar l'aprovació definitiva del Pla General de Benimantell, pel que fa al dit sòl urbanitzable, fins que es garantisca una ordenació coherent amb la preservació del conjunt històric del municipi de Guadalest.